Հավելված 1

ՀՀ Սյունիքի մարզի Քաջարան համայնքի

ավագանու 2020թվականի հունվարի 30-ի թիվ 02-Ա որոշման

**ՈՒՂԵՐՁ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌՈՂՋԱՊԱՀՈՒԹՅԱՆ ՆԱԽԱՐԱՐ՝**

**ԱՐՍԵՆ ԹՈՐՈՍՅԱՆԻՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶՊԵՏ՝**

**ՀՈՒՆԱՆ ՊՈՂՈՍՅԱՆԻՆ**

Հարգելի գործընկերներ

Ձեզ են դիմում ՀՀ Սյունիքի մարզի Քաջարան համայնքի ավագանու անդամները՝ ՀՀ Սյունիքի մարզի Քաջարան համայնքի «Քաջարանի ԲԿ»-ի մանկաբարձա-գինեկոլոգիական բաժանմունքի ծառայությունների կասեցման վերաբերյալ:

Քաջարանի ԲԿ-ն հիմնադրվել է 1975թ.-ին Քաջարան քաղաքում:Հիմնադրման օրվանից Քաջարանի ԲԿ-ն մատուցել է հետևյալ բժշկական ծառայությունները՝ ընդհանուր վիրաբուժություն, ներքին բժշկական /ընդհանուր թերապևտիկ/, մանկաբարձական, գինեկոլոգիական, լաբորատոր-ախտորոշիչ:

Ներկայումս ավելացվել են հետևյալ ծառայությունները՝ նյարդաբանական, անեսթեզիոլոգիական, ախտաբանանատոմիական:

Ստեղծման օրվանից բարձր մակարդակի վրա է գտնվում Քաջարանի ԲԿ-ի մանկաբարձա-գինեկոլոգիական բաժանմունքի մասնագետների պատրաստվածությունը:

2012-2013 թվականներին Քաջարանի «ԶՊՄԿ» ՓԲԸ-ի կողմից Բժշկական կենտրոնը վերանորոգվել և վերազինվել է գերժամանակակից բժշկական սարքավորումներով: Բժշկական կենտրոնի յուրաքանչյուր բաժանմունք ունի համապատասխան բուժանձնակազմ՝ համապատասխան մասնագիտական հմտություններով:

Հաշվի առնելով խոշորացված համայնքի բնակիչների մտահոգությունը, համայնքի ավագանին հանդիպումներ ունեցավ բնակչության հետ և այժմ ներկայացնում ենք բնակիչների պահանջները՝

1. ՀՀ-ում իշխանության լեգիտիմության աղբյուրը ժողովուրդն է: Ավագանիների ազատ մանդատի էությունն այն է, որ ներկայացնում ենք ոչ թե ընտրողների, այլ ընդհանրական սուբյեկտին՝ ժողովրդին, ում կամքը գերակա է պետական իշխանության կամքի նկատմամբ, որպես ժողովրդի վստահությամբ պայմանավորված և նրա խոսքի իրավունքի միջնորդ՝ տեղական ինքնակառավարման մարմինը ներկայացնում է Ձեզ, որ Քաջարան համայնքը համարվում է խոշոր արդյունաբերական համայնք: Պետությունը փորձում է մի ողջ համայնքի ժողովրդի ճակատագիր որոշել, որոնք առաջացրել են բնակչության արդարացված մտահոգություններ:
2. Քաջարանի բժշկական կենտրոնի բուժօգնության բարձր տեխնիկական հագեցվածությունը թույլ է տալիս հայտարարել, որ այլ համայնքների բնակչության սպասարկումը նույնպես հանդիսացել է ԲԿ դիմելու առանձնահատուկ առիթ: Փաստորեն այդ նույն ժողովրդի իրավաչափ պահանջը չկատարելու արդյունքում, մենք ավագանիներս՝ մեր գործառույթը կհամարենք ավարտված:
3. Տեղեկացնում ենք Ձեզ նաև, որ Քաջարանի համայնքապետարանի և «ԶՊՄԿ» ՓԲԸ-ի համատեղ իրականացնելու են բնակարանաշինարարություն, որը կստեղծի հավելյալ աշխատատեղեր, կլինի ներգաղթ, բնակարարներ կհատկացվեն երիտասարդ ընտանիքներին:
4. Տեղեկացնում ենք նաև, որ պետությունը ֆինանսավորում է Քաջարանի ԲԿ-ի ծախսերի ընդամենը՝ 38 %-ը, իսկ մնացած 62%-ը վճարում է Քաջարանի «ԶՊՄԿ» ՓԲԸ-ն և ԲԿ-ն:
5. Քանի որ Քաջարան-Կապան համայնքների միջև հորիզոնական տարբերությունները 1200 մետր է, ուստի չենք կարող թույլ տալ որ հղի ծննդկանը նման ճնշումային տատանումներով տեղափոխվի Կապան համայնք, նշենք ավելին՝ խոշոր հանքարդյունաբերական ընկերությունը ապահովվագրված չէ արտադրական պատահարներից:Քաջարանի ԲԿ-ի մանկաբարձա-գինեկոլոգիական բաժանմունքի գործունեության հետագա ճակատագիրը ծանրակշիռ փաստարկներով ենթադրում է նորմատիվ պարտադրանք, ուստի լիահույս ակնկալում ենք Ձեր աջակցությունը: